Pasaulinė meteorologijos organizacija
Pasaulinė meteorologijos organizacija (PMO) (angl. World Meteorological Organization, WMO) – Jungtinių Tautų Organizacijos padalinys, tarptautiniu mastu koordinuojantis veiklą atmosferos, klimatologijos, hidrologijos ir geofizikos srityse. PMO buvo sukurta iš buvusios 1873 m. įkurtos nevyriausybinės organizacijos – tarptautinės meteorologijos organizacijos. Idėja sukurti naują organizaciją buvo patvirtinta 1947 m. pasaulinėje meteorologų konvencijoje, o oficialiai PMO veiklą pradėjo 1950 m. kovo 23 d. PMO sudaro 193 pasaulio šalys ir jos savo veiklą organizacijoje remia laisvu informacijos ir mokslinių duomenų dalinimusi. Taip pat PMO bendradarbiauja su kitomis nevyriausybinėmis organizacijomis bei asmenimis aplinkosaugos, klimato kaitos, išteklių naudojimo ir socioekonomikos vystymo srityse. PMO būstinė yra Ženevoje, o pagrindinis organizacijos valdymo organas yra kongresas. Jo nariai renkasi kas 4 metus ir nustato ateinančių metų tikslus ir prioritetus. Nuo 2019 m. organizacijai ir kongresui vadovauja Gerhard Adrian iš Vokietijos. Penkios Lietuvos meteorologijos stotys – Vilniaus, Kauno, Klaipėdos, Panevėžio ir Nidos – įtrauktos į pasaulio šimtamečių meteorologijos stočių sąrašą.